Amb dades de més de quatre-centes ciutats de prop de seixanta països, TomTom ha elaborat el seu novè Traffic Index, que classifica el nivell de congestió viària urbana i permet l'accés a les dades de cada ciutat concreta.
Amb aquesta informació, residents, conductors i gestors públics poden abordar els reptes lligats a la congestió de les ciutats i dissenyar actuacions que ajudin a combatre-la.
La novena edició del Traffic Index de TomTom (companyia coneguda pels seus navegadors GPS), accessible en línia, ofereix dades de trànsit urbà en quatre-centes setze ciutats de cinquanta-set països, en sis continents.
L'índex estableix una classificació de totes elles, i proporciona a més dades concretes de cadascuna: el nivell de congestió actual, el nombre d'embussos i la longitud que totalitzen, una gràfica on es representen els nivells de congestió de les darreres quaranta-vuit hores i dels darrers set dies, amb comparació de les mitjanes de l'any anterior (2019), el nombre de quilòmetres de via analitzats per TomTom per a la determinació dels resultats de l'índex, el tipus de via en què s'han recol·lectat les dades (autopistes i similars, o carrers convencionals) i el nivell de congestió en cadascun d'ells, les dates concretes amb menor i major congestió de l'any estudiat (2019 en aquest cas), la distribució horària i per dies de la setmana dels diferents nivells de trànsit, les estimacions del temps suplementari necessari per completar un recorregut respecte d'una situació sense congestió, per dia i per any (considerant dos-cents trenta dies feiners cada any), i el total d'hores perdudes en embussos, que es deriva de les altres dades.
La pitjor situació, el primer lloc en aquest rànquing poc desitjable, correspon a la ciutat índia de Bàngalor (estat de Karnataka), amb un nivell de congestió del 71%.
La primera ciutat europea pel que fa a embussos és Moscou i la seva regió, amb un 59%.
Els percentatges indiquen la desviació respecte d'un viatge-tipus, de trenta minuts de durada i en condicions de no congestió.
Així, per exemple, el 59% de Moscou significa que cal afegir 17,7 minuts (és a dir, 0,59 x 30 minuts) al viatge-base, que d'aquesta manera passa de trenta minuts a 47,7 minuts.
A les imatges podeu veure els paràmetres esmentats corresponents a la ciutat de Barcelona, 140 ena ciutat del món.
El temps necessari per al viatge-tipus és calculat per TomTom mitjançant l'anàlisi dels temps de viatge en flux lliure, sense obstacles, a tota la xarxa viària de la ciutat, monitoritzat contínuament gràcies a les dades que proporcionen els dispositius TomTom (siguin navegadors convencionals, sistemes embarcats als vehicles o aplicacions mòbils), utilitzats per més de sis-cents milions de conductors al món.
Les dades recollides són anonimitzades, cal assenyalar.
Pel que fa a la delimitació de les àrees urbanes, la companyia TomTom ha optat per definir-les ella mateixa, atès que els criteris per a l'establiment de les fronteres municipals i estadístiques no són uniformes arreu del món.
El web de l'índex de trànsit de TomTom facilita la recerca de les ciutats que hom vulgui consultar mitjançant diversos filtres, com ara continent, país, nombre d'habitants i nivell de congestió.
El llistat del rànquing també es por descarregar en format PDF.
El Traffic Index de TomTom permet copsar ràpidament els nivells de congestió gràcies a un codi de colors: vermell, taronja, groc i verd, corresponents respectivament a nivells de més del 50%, del 25% al 50%, del 15% al 25%, o de menys del 15%, en comparació amb les bases de dades històriques de què disposa TomTom d'uns anys ençà.
Des del web del Traffic Index també es pot accedir a altres productes de la companyia, com ara els programes i aplicacions de trànsit en temps real, les bases de dades històriques elaborades per TomTom des de 2008, l'instrument d'anàlisi de patrons de mobilitat segons origen i destinació, i capes referides a trànsit per a aplicacions cartogràfiques preexistents, mòbils o no.
Per saber-ne més: TomTom Traffic Index
Orientació a l'usuari, Gestió del transport urbà, Optimització de la capacitat viària, Mitigació, Generació de geoinformació de referència, Observació dinàmica, Indicadors de mobilitat, Sistemes de decisió, Dimensió social de la mobilitat, Impacte social